Libjan ta’ 32 sena ġie akkużat bi stupru vjolenti ta tifla ta’ tnax-il sena. Il-każ seħħ tliet snin ilu f’San Pawl il-Baħar u bnadi oħra. Hidir Etrabelsi tressaq quddiem il-maġistrat Franco Depasquale mill-ispetturi Sylvana Briffa u Sandra Zammit. Etrabelsi ġie akkużat li b’għemil żieni kkorrompa lit-tifla u li pparteċipa f’attivitajiet sesswali magħha, minbarra li kkommetta attentat vjolenti għall-pudur tagħha. Il-qorti intalbet ukoll tipprovdi għas-sigurtà tat-tifla u l-familja tagħha. Hidir Etrabelsi m’ammettiex l-akkużi kontrih. Huwa ma ngħatax il-libertà proviżorja u baqa’ miżmum arrestat il-ħabs.